যতক্ষণ ভুল থেকে কিছু শেখা হচ্ছে এবং সেখান থেকে শুধরে নেওয়ার চেষ্টা চলছে, ততক্ষণ ব্যর্থতার মধ্যে খারাপ কিছু নেই। আমার প্রথম স্টার্টআপে টাকা এবং সময় দুই খুইয়েও ছেড়ে দেওয়ার কথা মাথায় আসেনি। একটায় ব্যর্থ হয়ে অন্য আরেকটা স্টার্টআপে সহ প্রতিষ্ঠাতা হিসেবে কাজ শুরু করি। প্রোডাক্ট তৈরি ছিল। এবার ভালোভাবে মার্কেটিং করব বলে ঠিক করে নিই। কয়েক মাসের মধ্যে বিনিয়োগকারীদের পছন্দসই মাপকাঠিও পেয়ে যাই। বিনিয়োগ আসা তখন শুধু সময়ের অপেক্ষা। দারুণ সব মেন্টর আর বিনিয়োগকারী চলে আসেন। আমাদের টিম, প্রোডাক্ট এবং কাজে সবাই বেশ খুশি। তারপরও বাজার থেকে টাকা তুলতে পারিনি। কেন? কারণ বিনিয়োগকারীরা যেভাবে চাইছিল সেভাবে প্রোডাক্ট বদলানোর জন্য রাজি ছিলাম না আমরা। ইনভেস্টররা তাদের জায়গা থেকে ঠিকই বলছিলেন, কারণ তাদের টাকা ব্যবসায় খাটবে। আমাদের জায়গায় আমরাও ঠিক। কারণ প্রোডাক্ট আমাদের। এই গেরোয় আটকে ডিল করা আর হল না। অনুশোচনাও নেই তাতে। আমাদের উৎসাহে কমতি নেই। সারা বিশ্ব যদি ব্যর্থও বলে, আমাদের দৃষ্টিতে আমরা সফল। বুঝতে পারছিলাম, শিক্ষায় পরিবর্তন আনাটা সহজ ছিল না। যারা ছাত্রদের কাছে নম্বর আর রেঙ্ক বিক্রি করে, আমরা তাদের মতো নই। ওই পথ ছেড়েই দিলাম শেষ পর্যন্ত।